钦定古今图书集成/理学汇编/经籍典/第194卷 > 群书考索 > 春秋何以不取隐
## 钦定古今图书集成/理学汇编/经籍典/第194卷 > 群书考索 > 春秋何以不取隐

正义曰：古者君薨，嫡子立。无嫡子，则庶长立。仲子者，
惠公之继室，而威公之母也。诸侯无再醮，则仲子不
当称夫人，威公不得为嫡也。威公不得为嫡，则与隐
公尊卑等尔，正以长幼为先后尔。然而惠公有命焉，
大夫群臣可以莫从，而隐公则不可以莫之从也。惠
公薨，群臣以国难立长，君隐于是时可谓难矣。将为
社稷计，则先君之命有不及；将从先君之命，则非徒
不可以即位，亦不可以摄也。周公摄政，抱成王而朝
诸侯矣，未尝称王也，然犹七年而复。子明辟。隐公之
摄十一年矣，口诵立威之言，而征伐盟会，身自专之，
一旦干赏蹈利之人媒孽其间，则威公非特患其不
立也，且有惧焉，以为隐公必将杀己“而终有其国也。
故隐公不得遂其爱威之心，而威终蹈于大恶不义，
皆隐公之所由致也。”故学《春秋》者之无取隐公也。